Kari, desanburukalo tile 15, san 2013, nɛgɛɲɛ 6 waati wula fɛ, tasuma ye atisana minɛ, Bamakɔ suguba kɛrɛfɛ. A fɔcogola, tasuma ma aritizana fan bɛɛ minɛ. nɛgɛfagalaw ni masirimanfɛn feerela minnu bɛ aritizana soba kɛrɛfɛ; tasuma y’olu ka magazɛnw ni butigiw de minɛ ka taa misiriba fan fɛ.
Mun nana ni tasuma in ye ?
A fɔbagaw fɛ, tasuma in jubɔra kuran de la. kuran kɛeln ka tasuma kunfɔlɔ mɛnɛ, o kɛra butigi min kɔnɔ, o mɔgɔw y’a lajɛ ka tasuma faga ni ji ye. « jaja, o tɛ kɛ dɛ ! » Ji bɔn tasuma kan, o ye tasuma tɔ jama. Gazi min fana mɛnɛnen tun bɛ o yɔrɔ la, o ye dɔ fara tasuma ka jaman tɔ kan ka t’a fɛ.
Pɔnpiye mɔgɔ ye gɛlɛya sɔrɔ u seli la o yɔrɔ la
Aritizana sigilen bɛ Bamakɔ suguba kɛrɛfɛ. Feerekɛlaw, sannikɛlan ani bɔbilitigiw ɲagaminen o yɔrɔ la, o nana ni gɛlɛyaba ye walasa pɔnpiye mɔgɔw ka se ka sira sɔrɔ ka taa tasuma in faga. O sirako gɛlɛya in kɛra sababu ye ka dɔ fara tasuma ka tiɲɛni kan bawo pɔnpiye ma se ka se joona.
Bandiw y’u sen don ko la
Bandiw ka ca o yɔrɔ in kosɛbɛ. tasuma ma se butigi minnu kɔnɔ, bandiw fana y’olu dɔw kɔnɔfɛnw bɛɛ cɛ ka taa n’u ye. O butigi ninnu dɔ ye Yaya Kulubali ye. Bandiw y’o bagabaga ni muru ye a ngɔnɔ kan, k’a ka minɛnw bɛɛ cɛ a ka butigi kɔnɔ ka taa.
Tasuma ye tiɲɛni kɛ kɛsɛbɛ
Nɛgɛɲɛ 10 waati su fɛ, pɔnpiye mɔgɔw sera ka tasuma koron, nka o y’a sɔrɔ tiɲɛni caman kɛra ka ban. Jateminɛw ni kasara sɔrɔbaw y’a jira k’a fɔ tiɲɛni min kɛra, o hakɛ bɛ taa i jɔ fɔ 426 185 000 na. Tiɲɛni sɔrɔbaw bɛnna aritizan mɔgɔ 30, jagokɛla mɔgɔ 103, magazɛn 25 ani gwa 77 ma.
Ala k’an kisi ni ɲɔgɔnna wɛrɛ ma.
bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn